b'\n_START_ARTICLE_\nOttilia Stenb\xc3\xa4ck\n_START_PARAGRAPH_\nOttilia Stenb\xc3\xa4ck, lempinimelt\xc3\xa4\xc3\xa4n Tiila-t\xc3\xa4ti (31. joulukuuta 1848 Alavus \xe2\x80\x93 15. hein\xc3\xa4kuuta 1939 Helsinki) oli suomalainen opettaja._NEWLINE_Stenb\xc3\xa4ckin vanhemmat olivat kirkkoherra Karl Fredrik Stenb\xc3\xa4ck ja Emilia Ottilia Christina von Essen. Stenb\xc3\xa4ck valmistui kansakoulunopettajaksi Jyv\xc3\xa4skyl\xc3\xa4n seminaarista 1873. Toimittuaan ensin opettajana Alavudella vuoteen 1876 h\xc3\xa4n siirtyi Helsinkiin, jossa ty\xc3\xb6skenteli vuoteen 1919 saakka Helsingin suomalaisen tytt\xc3\xb6koulun johtajattarena. H\xc3\xa4n oli my\xc3\xb6s koulun yhteydess\xc3\xa4 toimineen jatko-opiston kasvatusopillisen johtokunnan j\xc3\xa4sen ja opiston johtaja professori B. F. Godenhjelmin j\xc3\xa4lkeen vuodesta 1905 aina vuoteen 1925._NEWLINE_Stenb\xc3\xa4ck oli mm. NNKY-liiton perustaja ja ensimm\xc3\xa4inen puheenjohtaja vuosina 1896\xe2\x80\x931932 sek\xc3\xa4 liittohallinnon j\xc3\xa4sen 1905-1928 ja toimitti Tilhi-nimist\xc3\xa4 lastenlehte\xc3\xa4 vuosina 1884\xe2\x80\x931886. H\xc3\xa4nen teostaan Kasvatusopin historian p\xc3\xa4\xc3\xa4piirteet I-II (1890-1892) k\xc3\xa4ytettiin yliopiston kurssikirjana. Vuonna 1925 h\xc3\xa4n julkaisi Wilhem Wegeliuksen el\xc3\xa4m\xc3\xa4kerran.'